
AIŠKINAMASIS RAŠTAS

DĖL LIETUVOS RESPUBLIKOS VIEŠOJO ADMINISTRAVIMO ĮSTATYMO 11 STRAIPSNIO PAKEITIMO ĮSTATYMO PROJEKTO
Lietuvos Respublikos viešojo administravimo įstatymo 11 straipsnio pakeitimo įstatymo projektas (toliau – įstatymo projektas) parengtas siekiant supaprastinti reikalavimus viešojo administravimo subjektų, kurių veiklą ir (arba) tarnybą juose reglamentuoja statutai, administracijų struktūroms.

Įstatymo projekto uždavinys – aiškiau reglamentuoti viešojo administravimo subjektus, kuriems netaikomos  Lietuvos Respublikos viešojo administravimo įstatymo 11 straipsnio 3, 4, 5, 6, ir 7 dalių nuostatos dėl reikalavimų administracijų struktūroms. 

Lietuvos Respublikos viešojo administravimo įstatymo (toliau – įstatymas) 11 straipsnyje (2007 m. sausio 18 d. įstatymo Nr. X-1035 redakcija) reglamentuoti viešojo administravimo subjekto administracijos struktūros formavimo pagrindai, nustatyta viešojo administravimo subjekto administracijos padalinių sandara. Siekdama nustatyti galimas šių nuostatų įgyvendinimo problemas, Vidaus reikalų ministerija paprašė apie jas informuoti įstaigas, kurių veiklą ir (arba) tarnybą juose reglamentuoja statutai. Viena iš pagrindinių problemų, kurią nurodė apklaustos įstaigos, – per griežti reikalavimai administracijų struktūroms. Tai apsunkina viešojo administravimo subjektų administracijų struktūrų suvienodinimą ir įstatymo nuostatų įgyvendinimą. Lietuvos Respublikos Vyriausybė 2007 m. rugpjūčio 14 d. nutarimu Nr. 819 pritarė Vidaus reikalų ministerijos (toliau – VRM) parengtam Lietuvos Respublikos viešojo administravimo įstatymo 11 straipsnio pakeitimo ir papildymo įstatymo 1 straipsnio pakeitimo įstatymo projektui, kuriuo buvo  siekiama supaprastinti reikalavimus viešojo administravimo subjektų, kurių veiklą ir (arba) tarnybą juose reguliuoja statutai, administracijų struktūroms, ir pateikė jį Lietuvos Respublikos Seimui.

 2007 m. lapkričio 13 d. Lietuvos Respublikos Seimo plenariniame posėdyje vykusio  svarstymo metu Viešojo administravimo įstatymo 11 straipsnio pakeitimo ir papildymo įstatymo 1 straipsnio pakeitimo įstatymo projektui Nr. XP-2457 (toliau – Projektas) nebuvo pritarta ir nuspręsta grąžinti jį iniciatoriams tobulint. Paminėtina, kad projektas buvo grąžintas tobulinti nenurodžius, kokius pakeitimus Projekte reikėtų padaryti tam, kad jis galėtų būtų priimtas. 

2007 m. gruodžio 13 d. VRM įvyko visų statutinių įstaigų prie VRM atstovų pasitarimas. Jo metu buvo įvertintos Lietuvos Respublikos Seimo plenariniame posėdyje išsakyta pozicija dėl Projekto. Pasitarime taip pat buvo vieningai pritarta nuomonei, kad būtų neracionalu suvienodinti viešojo administravimo subjektų, kurių veiklą ir (arba) tarnybą reglamentuoja statutai, administracijų struktūras dėl šių subjektų vykdomų funkcijų specifikos, nes reikėtų persteigti pareigybes, šioms pareigybėms prilyginti specialiuosius nekarinius laipsnius, pakeisti blankus ir atributiką, pertvarkyti materialinę ir techninę bazes, reikėtų keisti daugybę teisės aktų (įstatymus, Lietuvos Respublikos Vyriausybės nutarimus, kitus žinybinius teisės aktus). Atsižvelgiant į dabartinę padėtį valstybės tarnybos sektoriuje, manytina, kad vykdant struktūrinę reformą nemaža dalis pareigūnų gali palikti tarnybą, gauti išeitines išmokas, todėl gali iškilti rimta personalo krizė, kuri atsilieptų vykdomų funkcijų kokybei. Didžiausios problemos kiltų Lietuvos policijos sistemoje, kurioje jau šiuo metu yra 1266 laisvos policijos pareigūnų pareigybės. Be to, Lietuvos Respublikos viešojo administravimo įstatymo 11 straipsnio nuostatoms, susijusioms su viešojo administravimo subjektų administracijų struktūrų pertvarkymu, įgyvendinti reikalingos papildomos valstybės biudžeto lėšos. Kai kurios institucijos nurodė, kiek papildomų valstybės lėšų reikėtų įgyvendinant Viešojo administravimo įstatymo 11 straipsnio nuostatas: Valstybės saugumo departamentui – 4,4 mln., Specialiųjų tyrimų tarnybai – apie 0,2 mln., Kalėjimų departamentui prie Teisingumo ministerijos – apie 1 mln., Policijos departamentui prie VRM – nuo 4 iki 5 mln., Valstybės sienos apsaugos tarnybai prie VRM – ne mažiau kaip 0,5 mln., Priešgaisrinės apsaugos ir gelbėjimo departamentui – apie 2 mln., Finansinių nusikaltimų tyrimų tarnybai prie VRM – 0,5 mln. litų. Vidaus tarnybos įstaigų reorganizavimas pareikalautų apie 13–13,5 mln. Lt. 

Atsižvelgiant į išdėstytas problemas ir tai, kad jas spręsti reikia nedelsiant, nes įstatymo 11 straipsnio 2007 m. sausio 18 d. įstatymo Nr. X-1035 redakcija įsigaliojo 2008 m. sausio 1 d. siūlytina Lietuvos Respublikos Seimui skubos tvarka svarstyti įstatymo projektą. 

Įstatymo projekte numatyta, kad 11 straipsnio 3, 4, 5, 6 ir 7 dalių nuostatos netaikomos viešojo administravimo subjektams, kurių veiklą ir (arba) tarnybą juose reglamentuoja statutai. Panaikinta galimybė teisės normų kolizijai tais atvejais, kai reikalavimus viešojo administravimo subjektų struktūroms turėtų nustatyti kiti įstatymai. 
Be to, įstatymo projekte siūloma patikslinti įstatymo 11 straipsnio 2 dalį nustatant, kad viešojo administravimo subjekto administracijos struktūrą gali nustatyti ne tik viešojo administravimo subjekto vadovas ar viešojo administravimo subjekto steigėjas, bet ir kitas viešojo administravimo subjekto veiklą reglamentuojančiame įstatyme nustatytas asmuo, nes specialiuose įstatymuose gali būti nustatyti ir kiti asmenys,  kuriems suteikiama tokia teisė. Antai Lietuvos Respublikos viešojo saugumo tarnybos įstatymo  (Žin., 2006, Nr. 102-3935) 8 straipsnio 2 dalyje nustatyta, kad Viešojo saugumo tarnybos struktūrą nustato vidaus reikalų ministras tarnybos vado teikimu. Siekiant spręsti šią koliziją, teikiama įstatymo 11 straipsnio 2 dalies pataisa.      
Įgyvendinant šio įstatymo nuostatas, neigiamų padarinių nenumatoma.

Šis įstatymas įtakos kriminogeninei situacijai, korupcijai, verslo sąlygoms ir jo plėtrai neturės.

Įstatymo projekto nuostatos Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams neprieštarauja.

Įgyvendinant priimto įstatymo nuostatas papildomų valstybės biudžeto lėšų neprireiks. 

Įstatymo projektą parengė Vidaus reikalų ministerijos Viešojo saugumo departamento direktorius Alvydas Šakočius (tel. 271 7248), Viešojo saugumo politikos skyriaus vedėjo pavaduotojas Igoris Bazylevas (tel. 271 7225).

Reikšminiai žodžiai, kurių reikia įstatymo projektui įtraukti į kompiuterinę paieškos sistemą, yra „vidaus administravimas“.

Vidaus reikalų ministras

